Frederik Rønnow
Frederik Rønnow er en dansk fodboldmålmand, der spiller for Union Berlin i den tyske Bundesliga. Han har desuden spillet otte landskampe for Danmark.
Frederik Rønnow begyndte at spille fodbold i Stensballe IK, inden han skiftede til AC Horsens, hvor han i 2011 debuterede på klubbens førstehold. Han blev i Horsens til 2015, men var i sæsonen 2013/2014 udlejet til Esbjerg.
I sommeren 2015 skrev Frederik Rønnow kontrakt med Brøndby IF, som han i 2018 vandt pokalturneringen med, inden han samme år fortsatte karrieren i den tyske klub Eintracht Frankfurt. Efter en god start havde han efterfølgende svært ved at komme på holdet og var i sæsonen 2020/2021 udlejet til FC Schalke 04. I sommeren 2021 skiftede han til Union Berlin.
Frederik Rønnow spillede 22 landskampe på diverse ungdomslandshold og fik i 2016 debut på A-landsholdet under Åge Hareide. Rønnow var med i truppen til VM i 2018 og i truppen til EM i 2021 (udsat fra 2020 pga. coronapandemien), dog uden at få spilletid. Han var også med som reservemålmand for Kasper Schmeichel i truppen til VM i Qatar i 2022.